Agt sterf in ‘afgryslike ongeluk’Argieffoto Agt mense is dood tydens ŉ grusame botsing buite Keimoes in die Noord-Kaap. Kapt. Sergio Kock, woordvoerder van die polisie, het die botsing as “afgryslik” beskryf. Volgens Kock het die botsing Saterdag teen 19:30 sowat 15 km buite Keimoes gebeur. Kock het gesê die presiese gebeure is egter nog vaag. “ŉ Hyundai Accent en ŉ Renault Clio, albei met vier insittendes, het na bewering reg van voor teen mekaar gebots. Sewe mans en ŉ vyfjarige seun is op die toneel dood,” het Kock gesê. “Die polisie het ook agt beseerdes wat in ŉ Toyota Condor was in die veld langs die pad aangetref. Hulle is almal na ŉ hospitaal gehaas.” Volgens Kock lyk dit asof die Condor ook in die botsing betrokke was, maar daar is nog geen duidelikheid hieroor nie aangesien nie een van die insittendes nog in staat was om ŉ verklaring aan die polisie af te lê nie. Hy het versoek dat enigiemand met meer inligting oor die ongeluk vir kapt. Mbongi Mtirara by 082 454 4014 bel. ŉ Saak van strafbare manslag word ondersoek.